Vatnaskil - dagbókarsaga segir frá eldri manni sem kominn er á eftirlaun en eiginkonan starfar enn á elliheimili - þeim stað sem hann óttast mest af öllu . Hann flýr þá á náðir dagbókar sinnar og leitar þar uppi andrúm liðinna daga . Hef verið að fara yfir Efstu daga eftir Pétur Gunnarsson vel skrifuð og skemmtilega byggð skáldsaga ; sett saman úr litlum mósaikköflum sem mynda eina heild í lokin . Pétur sagði einhverju sinni við mig að við ættum margt sameiginlegt . Ég skildi ekki þá hvað hann meinti , en skil það nú þegar ég hef lesið þessa skáldsögu hans . Ég hefði vel getað hugsað mér að skrifa hana . Hún er ljóðræn og án alls rembings ; kydduð með skemmtilegum og óvæntum metafórum eða myndhvörfum ( hálfmyndum ) . Það er víða ljóðskáld á ferðinni í þessari sögu . Það er að vísu ekki mikið efni í henni og mannlýsingar dregnar upp án smáatriða , samt kemst allt vel til skila . Þessi saga kom mér skemmtilega á óvart . Hún er t.a.m. miklu betri en kvikmyndin sem gerð var eftir fyrri skáldsögu Péturs , Punktur , punktur , komma strik . Það var vond mynd . Hún fældi mig frá verkum hans . Hið sama má segja um Djöflaeyjuna . Jafnágætur höfundur og Einar Kárason átti betri mynd skilið . Ég er fagnandi glaður yfir þessari sögu sem sýnir að Pétur kann sitt fag og ræður yfir listrænni meðferð tungunnar . Það er orðið sjaldgæft . Samt er allur stíllinn hóflegur og án þess höfundur sé að þenja út brjóstið . Ég hef ekki annan mælikvarða á bókmenntir en þann sem að mér snýr ; það sem ég hefði viljað skrifa sjálfur tel ég gott . Svona er nú afstaða mín einföld . Einhvers staðar í sögu Péturs segir að lífið sé hugarfar . Það finnst mér góð skýring . Margar svona óvæntar og skemmtilegar athugasemdir í bókinni . Ég upplifði þetta hugarfar þegar ég horfði á knattspyrnuleik Hollands og Frakklands í Evrópukeppninni . Frakkarnir voru allsráðandi í fyrri hálfleik og höfðu yfir , en Hollendingarnir komu í vígahug eftir hálfleik og sigruðu . Það var þetta nýja hugarfar sem úrslitum réð . Velti fyrir mér ljóði um hugarfarið .